Gordana Siljanovska – Davkova, candidata opoziției naționaliste din Macedonia de Nord, a câștigat primul tur al alegerilor prezidențiale și are șanse mari să câștige cel de-al doilea tur.
Primul tur al alegerilor pentru funcția de șef al statului s-au desfășurat la data de 24 aprilie 2024. Turul al doilea al alegerilor prezidențiale este programat în ziua de 8 mai 2024, simultan cu alegerile parlamentare.
În primul tur al alegerilor prezidențiale, actualul șef al statului, Stevo Pendarovski, a obținut doar 19,9 la sută din voturi. Candidata opoziției, Gordana Siljanovska, a acumulat 40,1 la sută din voturi. Ei sunt cei care se vor înfrunta în turul al doilea al alegerilor prezidențiale, la 8 mai 2024. Gordana Siljanovska mai participase și la alegerile prezidențiale din anul 2019 însă pe acelea le-a pierdut.
Gordana Siljanovska – Davkova are 70 de ani și este profesor de Drept.
În ultimii ani se manifestă tensiuni între Macedonia de Nord – o țară devenită independentă în anul 1991 – și statul vecin, Bulgaria. Guvernul de la Sofia acuză autoritățile Macedoniei de Nord că îi persecută pe etnicii bulgari din această țară. Aceste reproșuri ale Bulgariei datează încă din perioada când Macedonia făcea parte din Iugoslavia. Acum, în contextul iminentei victorii în alegerile prezidențiale a unui candidat naționalist, temerile Bulgariei față de situația din Macedonia de Nord sunt și mai mari.
Pe de altă parte, Bulgaria refuză să recunoască existența limbii macedonene, pe care o consideră doar un dialect al limbii bulgare.
Macedonia de Nord dorește să fie primită în UE dar pentru a-și îndeplini acest obiectiv are nevoie și de acordul Bulgariei. Anterior, Grecia se opunea primirii în UE a Macedoniei de Nord, pe motiv că numele Macedonia este al unei provincii a Greciei. Din acest motiv, Republica Macedonia a purtat, o perioadă, în relațiile internaționale, numele FYROM (Fosta Republică Iugoslavă a Macedoniei).